送張定叟尚書鎮襄陽
作者：樓鑰
朝代：宋

paragraphs: 公家忠獻公，勳名照穹壤。
南軒傳聖學，後進斗山仰。
尚書天分高，百間真朗朗。
日坐四益堂，濡染助涵養。
小出輒驚世，發譽自英簜。
兩朝倚才刃，三接承睿奬。
堂堂尹京手，風采漢張敞。
九街寢桴鼓，終朝清訟缿。
汙流化清溝，閙市鋤巨駔。
鈴齋晝無人，士友厚吾黨。
政成化自行，談笑揮浩穰。
皇家重閫寄，拊髀勞注想。
頗牧起禁中，帝曰汝其往。
人多惜公去，地位切台兩。
惟公不擇地，引義猶慨慷。
隃度更周詢，千里若尋丈。
再拜受臨遣，因得進忠讜。
邊臣固多事，備禦當素講。
要須久其任，百弊隨剗磢。
願假臣歲月，表裏如指掌。
人材固不乏，第一戒欺罔。
樸拙勝巧心，好佞寧木彊。
願求忠信士，枉直謹誅賞。
更須寬轡策，奏請應如響。
上問卿何先，安靜最爲上。
上憂襄漢間，平楚欠遮障。
公因論形勢，衮衮到遜抗。
是時晉在洛，武昌勢相向。
是爲必爭地，南北謹隄防。
今雖居上游，事與古殊狀。
狂虜縱欲來，無處可傳餉。
况今三垂靜，皇靈方遠暢。
與蜀相掎角，國勢自增壯。
尚期效尺寸，才疎意非廣。
忠肝氣凜凜，秋旻足排蕩。
上喜憂顧寬，趣行開玉帳。
捐金示優寵，諭賜煩上相。
惟公最得士，離別俱惘惘。
薦紳紛祖餞，直欲傾家釀。
賦詩寫胸臆，一一成技癢。
家聲與國事，負荷有餘量。
邊頭十萬兵，公臨如挾纊。
吾聞胡運窮，群酋欲爭長。
不戢將自焚，前轍有狂煬。
當爲不可勝，有和謹毋倡。
千載羊叔子，制敵恢天網。
行將友斯人，山川固無恙。
備成撫機動，應煩護諸將。
功高歸未晚，會見登弼亮。
他時名父子，繼踵凌煙像。